《疏影 雁影 见《词综》、《昭代词选》、《词雅》》
清代·曹鉴冰

行行点点，问谁将淡墨，凭空洒遍。雪压危桥，月晕闲庭，描写春愁秋怨。

芦花港浅参差过，还认是、掠波归燕。带斜阳、时近南楼界出，一绳天远。

总使悬针垂露，只模糊不辨，隶虫符篆。写上征衫，落到寒砧，可也寄封书便。

惊弦任尔高飞起，原依约、晴川荒甸。最销魂、暮雨朝云，吹堕平沙难见。

作者简介：曹鉴冰，清代画家。女，字苇坚，号月娥。出身于诗画世家，遂亦工诗词、书画，被誉为有淑真、仲姬之风。长适同邑张曰瑚。甚为时人所重，称为“苇坚先生”。著有《绣余试砚词》、《清闺吟》等。